9 Moragonyana Saulo o ne a letla gore bogagapa le boikgogomoso bo gole mo go ene, fela jaaka ruse e e senyang. Fa a ne a fenya Baamaleke mo ntweng, o ne a amega thata ka dilo tse a di ratang, go na le go amega ka go ikobela Jehofa. Saulo o ne a nna pelotshetlha mme a itseela dilo tse a di gapileng go na le gore a di senye jaaka Modimo a mo laetse. Saulo o ne a ikgogomosa mo a ileng a ikagela sefikantswe. (1 Sam. 15:3, 9, 12) Fa moporofeti Samuele a mmolelela gore Jehofa ga a itumelela se a se dirileng, Saulo o ne a leka go ipuelela a tlhoma mogopolo mo karolong ya taolo ya Modimo e a ikobetseng yone, a bo a pega ba bangwe molato ka ntlha ya phoso ya gagwe. (1 Sam. 15:16-21) Mo godimo ga moo, boikgogomoso bo ne jwa dira gore Saulo a amege thata ka gore batho ba mo amogele go na le gore a itumedise Modimo. (1 Sam. 15:30) Re ka dirisa jang pego eno ya ga Saulo e le seipone se se ka re thusang gore re tswelele re na le moya wa go intsha setlhabelo?